අත් පා අහිමි ආබාධිත පුද්ගලයකුට නිවසක් තනාගැනීම සඳහා රජයෙන් ලබාදුන් රුපියල් දෙලක්ෂ පනස්දහසෙන් ලක්ෂයක් අල්ලස් වශයෙන් ලබාගත් රත්නපුර තුඩාව ග්‍රාම සේවක අල්ලස් දැලට කොටු වී තිබේ.එම ආබාධිත පුද්ගලයාගේ නිවස තනා ගැනීමට අවශ්‍ය ලියකියවිලි නිකුත් කිරීම සඳහා ග්‍රාම සේවක මෙසේ අල්ලස් ඉල්ලා තිබුණි.එම අල්ලස් මුදලින් රුපියල් තිස්පන්දහසක් ඊයේ (25) ලබාගනිද්දී මෙසේ අත්අඩංගුවට පත්වී තිබේ.රුපියල් ලක්ෂයේ ඉතිරි කොටස තව දින කිහිපයකින් ලබා ගැනීමට නියමිතව තිබුණි.සැකකරු මෙසේ අත්අඩංගුවට පත් වූයේ ඊයේ එම ග්‍රාම සේවා නිලධාරී කාර්යාලය තුළදීම අල්ලස් මුදල ලබා ගනිද්දීය.අල්ලස් හෝ දූෂණ විමර්ශන කොමිසමේ විමර්ශන අධ්‍යක්ෂ පොලිස් අධිකාරී සෝමවීර ලොකුගේ මහතාගේ උපදෙස් සහ අධීක්ෂණය යටතේ වැටලීම සිදු කෙරිණි.සැකකරු ඊයේ රත්නපුර මහේස්ත්‍රාත් අධිකරණයට ඉදිරිපත් කිරීමට නියමිතව තිබුණි..